Szakképesítés

A ’90-es évek elején szakképesítést kértek a tanároktól, ami rendben

is van. A nehézség csak az volt, hogy népzenei vonalon nem volt

ilyen főiskola, egyetem. Ki kellett tehát találni, hogy hogyan legyen,

megkérdezték hát Béres János bácsit. Ő még emlékezett, hogy úgy

indult a cimbalomszak, hogy a Nemzeti Zenedébe 1890-ben Allaga

Gézát, a Zeneakadémián az 1900-as évek elején Fodor Jankát,

a kiváló mestercimbalmosokat nevezték ki tanárnak, s attól fogva

mindenki tanulhatott, mert volt tanár, aki tanítani tudta a nebulókat.

Ugyanezt csinálták a gépkocsiszervizekben is, csak oda repülőgépszerelőket

neveztek ki. Az volt a lényeg, hogy tudja, ismerje a szakmát

az illető mesterfokon. Nálunk, a népzenei szakmában is ez lenne

a célszerű. Mondta is Béres János bácsi:

– Nevezzük ki azokat a népzenészeket, akik kiválóan dudálnak,

hegedülnek, kontráznak, bőgőznek, furulyáznak. Attól fogva ők

lesznek a tanárok. Ezt a megoldást csak egyszer kell megcsinálni,

onnantól megy minden a hivatalos úton.

Na, ez nem jött be! Végül azt találták ki, hogy a Nyíregyházi Főiskolán

az ének-zene szak mellé párosították a népzenét.

– Nem kell rögtön népzenét tanítani, mert nem árt a népzenészeknek

sem, ha megtanulják a klasszikus tantárgyakat, mint például

a karvezetést, a vezénylést, a magánéneklést, a zongorázást, a

kottaírást és olvasást, az egyszeri lejátszás után akkordok felismerését,

és így tovább... – mondták a klasszikus tanárok.

Így nem kellett népzenét tanítani, a klasszikust meg úgysem tudják

a népzenészek, nekik tehát új lesz minden. János bácsi pedig

ösztönzött minket, hogy iratkozzunk be, mert kell a papír, hiszen jött

a törvény, hogy tanárként csak az alkalmazható, akinek „szakirányú

képesítése” van.

– De, János bácsi, hol szakirányú ez a képesítés, én kontrás és

dudás vagyok, nem tudnak mit tanítani nekem Nyíregyházán! Én

tanítottam sok-sok embert az országban! – erősködtem neki.

S ekkor kaptam egy hívást Joób Árpitól, aki akkor a főiskolán

tanított, hogy elvállalnám-e a tanárságot Nyíregyházán, mert nincs

elég ember. „De Árpi, nekem sincsen papírom, akkor inkább elvégzem”

– törődtem bele.

Így iratkoztunk be tanítómesteremmel, Csoóri Sanyival, és még

sok más kiváló népzenésszel a főiskolára. János bácsi mondta, ne

féljünk, kedvező elbánásban lesz részünk. Tényleg éreztük, hogy

kivételezettek vagyunk, de azért kellett vezényelni, zongorázni tanulni,

magánénekre járni. Egy félévben egy népzenei óránk volt, Olsvai

Imre bácsival, slussz-passz. Megőrültem, annyira sajnáltam az időt,

amit ott töltöttem, ráadásul egyfolytában turnéztunk, amikor pedig

nem, akkor tanítottam, vagy a családommal akartam lenni, a gyerekeimmel,

a feleségemmel. Másfél évet bírtam, majd otthagytam,

hiába könyörögtek, hogy csak járjak be és nem lesz semmi baj!

Közben vállalkozó voltam mint zenész, így tudtam számlát adni.

Gondoltam, elintézem, hogy a vállalkozói igazolványomba mint

tevékenységi kört írják be, hogy taníthatok alapfokú művészeti iskolában.

Hivatkoztam a táncház-zenész képző, három év alatt megszerzett

„C” kategóriás működési engedélyemre, a Népművészet Ifjú

Mestere címre, az Országos Filharmónia Működési engedélyemre,

az Óbudai Népzenei Iskolában eltöltött tíz évi tanári státuszomra, az

Erdélyi Világszövetség Becsületrend Rubinja kitüntetésre, a Magyar

Népművészetért-díjra, de semmi nem használt. Azt mondogatták az

okmányirodában, hogy majd felterjesztik a Minisztériumba, és ott

elbírálják. Kétszer visszadobta a Minisztérium, és már az Okmányirodában

sem értették a dolgot, mire nem bírtam tovább, bementem,

és akkora palávert csaptam, amit soha előtte, és azóta se. Nem voltam

szégyenlős, úgy csináltam, mint a nagy művészek, kikértem

magamnak. „Az egész világon mi képviseljük a magyar kultúrát, és

még ennyit se tudnak elintézni, szégyen és gyalázat!” Szóval, nagyon

hatásos lehetett, mert ott rögtön beírták a tevékenységi körömbe,

hogy taníthatok. Azóta ez a gond megoldódott.